Afrikaanse student behaal oorwinning oor RGB | Maroela Media
Du Toit Genis het met behulp van die burgerregteorganisasie AfriForum sy regsgeding met die Raad vir Gesondheidsberoepe van Suid-Afrika (RGB) gewen. Dit volg nadat die raad Genis (29), 'n sielkundestudent, se aansoek om registrasie geweier het omdat sy honneursgraadsertifikaat in Afrikaans is.
Ná afloop van die regsgeding is Genis uiteindelik geregistreer.
"Ek is werklik verlig dat die saak afgehandel is en dat die raad my sertifikaat nou erken," sê Genis.
"Dit is 'n bevestiging dat ek op die regte koers is. Ek moet nou net my opleiding afhandel sodat ek as sielkundige kan begin praktiseer om sodoende 'n verskil in mense se lewens te maak."
Genis is tans besig met sy meestersgraadstudie in sielkunde aan die Universiteit van Johannesburg (UJ).
Maroela Media het vroeër berig om sy graad te voltooi moes Genis by die raad as sielkunde-intern registreer. As deel van die vereistes moes hy die sertifikaat, wat bevestig dat hy in 2018 'n honneursgraad aan die Universiteit van Pretoria behaal het, indien.
'n Verteenwoordiger van die raad het hom egter ingelig dat die registrasieproses nie kan voortgaan nie aangesien die sertifikaat in Afrikaans is. Sy herhaalde vertoë om heroorweging het op dowe ore geval en hy het AfriForum om hulp genader. 'n Regsverteenwoordiger van Hurter Spies Ingelyf het Genis verteenwoordig.
Volgens Alana Bailey, AfriForum se hoof van kultuursake, is AfriForum dankbaar dat die saak opgelos kon word, maar is steeds bekommerd dat 'n klimaat bestaan waarbinne 'n amptenaar veilig voel om só 'n onwettige besluit te neem.
"Ons waardeer dit dat Genis nie die maklike weg gevolg het om sy sertifikaat te laat vertaal nie, maar bereid was om op 'n waardige wyse binne die raamwerk van die wet 'n standpunt in te neem vir Afrikaans en vir alle ander studente wat hulle in 'n soortgelyke posisie mag bevind," sê Bailey.
Willie Spies van Hurter Spies Ingelyf sê die gebeure is opnuut 'n bewys dat taalgemeenskappe burgerregtewaghonde nodig het om voortdurend in te tree vir hulle taalregte.
"In dié opsig is AfriForum 'n lewensnoodsaaklike rolspeler vir die instandhouding van 'n gesonde samelewingsorde," sê hy.
Genis het AfriForum en Spies bedank vir die hulp wat hy ontvang het, asook die publiek en media vir hul ondersteuning.
"Dit is lekker om te weet dat daar organisasies en mense is wat bereid is om die pad te stap saam met iemand wat nie die stryd alleen kan aanpak nie. Ek hoop dat die gebeure as motivering en bewusmaking vir ander mense met soortgelyke probleme kan dien sodat hulle ook sal opstaan vir hulle regte," sê Genis.
Ek hoop hellu betaal al die regs onkostes, en sommer vir die leed wat hulle doen… Dis absurd
Mooi so! Du Toit en Afriforum al baklei ons met ons rue teen die muur, moet ons nie ophou baklei nie. Maak nie saak wat wie sê nie ons taal en ons mense het nog net gebou aan hierdie land en niks afgebreek nie.
Altyd wit, altyd Afrikaans…..maar vra hondered maal honderd as die RGB nie soe dom en rassisties was nie, sou nie NOG 'n saak in die hof moes eindig nie.